BREÑAS GONZÁLEZ DE ZÁRATE (EH Bildu, 2015-10-30):
Eskerrik asko.
Lehenik eta behin antxustegitarrak, SOS Antxustegi Plataformako ordezkariak agurtu nahiko nituzke, hor goian daudela, ongi etorri denoi eta ea gaur hemendik zoazten Jaurlaritzaren konpromiso zehatz batekin. Hori nahiko genuke behintzat gure taldean.
Zentzu horretan, esan beharra dago hau ez dela itsasontzi soil baten historia, hau ez dela familia bakar baten historia, hau denon ardura den euskal ondarearen historia da, ondare berreskurapenean eredu izan daitekeena ahal den lasterren jardunez gero, noski. Itsasontziaren egoera larriak atzera bueltarik ez izan baino lehenago.
Laburtuz, hauxe da Antxustegi erkidegoko atunontzi zaharrenaren historia gutxi gora behera. 1997an museora sasoi betean heltzen den atunontzia da, 2015eko urrian, hau da gaur egun, oso egoera larrian dagoena. Tartean gertatu dena zera da: museoaren eta agintarien ardura falta, eta hori estaltzeko gezurren pilaketa, itsasontzia iazko azaroko gau batean erditik kentzeko museoaren saialdiarekin batera ere.
Gauzak horrela, iazko urriaren 7an sailburuak, itsasontziak etorkizunik ez duela iragarri eta ez berreskuratzea erabakitzen du, erabaki zenuen bere hondamen egoeragatik, Tecnaliaren txostenean oinarrituz.
Txosten horrek akats esanguratsu bat izateaz gain, eduki aldetik ez nahikotzat jo zuen Legebiltzarreko Kultura Batzordeak eta txosten osatuago bat eskatu genuen. Azkenik...
...esanguratsu bat izateaz gain, eduki aldetik eznahikotzat jo zuen Legebiltzarreko Kultura Batzordeak eta txosten osatuago bat eskatu genuen.
Azkenik, Albaolaren txostena heldu zen, aurtengo ekainaren amaieran. Txostenean Antxustegiren ondare balioa, kontserbazio egoera eta berreskuratzeko proposamena jasotzen dira. Eta dio ez dela beranduegi ontzia berreskuratzeko, dituen kalteak larriak izanda ere, oraindik konpondu daitezkeela bere garaiko integritatea bereganatuz.
Jaurlaritzak, ondorioz, aurtengo uztailaren amaieran itsasontzia berreskuratzea erabakitzen du, hiru fasetan. Lehena, kokapen egokia bilatzea, bigarrena, berau sendatzea; eta hirugarrena, itsasontzia zaharberritu eta berreraikitzea Albaolaren txostenaren gomendioei jarraituz.
Beraz, lehena da premiazko urratsa, kokapen berrira eramatea, Euskaldunaren zubipera, alegia. Baina oraindik ez da egin. Erabaki hori hartu zenetik ia pasatu dira nahikotxo hilabete eta iniziatiba ezaren ondorioz, itsasontziaren egoera gero eta larriagoa da.
Ikus ditzakegu argazki hauek. Adibidez, hau da itsasontzia museora eraman zuteneko argazkia. Ikusten da egoera onean dagoela. Hau da museoa inauguratu zeneko argazkia, 2003an. Aurrekoa 1997an. Hauxe da uztailan zeukan egoera eta hauxe da gaur egun daukaguna, museoan egon eta gero eta agintarien iniziatiba eza eta gero. Hauxe da gaur egun Antxustegiren egoera, erabat hondatuta.
Idatzizko galdera batean emandako erantzunaren arabera, itsasontzia kokapen berrira eraman ahal izateko lehen urratsak eman ditu Sailak dagoeneko. Alde batetik, jarri da udalarekin harremanetan kokapen berriari buruzko informazioa emateko eta eramateko prozesua koordinatzeko. Eta, bestetik, lekuz aldatzea gauzatzeko proposamen bat egin dio enpresa espezializatu bati.
Ados, baina ez diguzu erantzun ea noiz, hau da, zein data zehatzetan egingo den lekualdatzea. Hori da premiazkoena eta. Eta horrexegatik horixe bera galdetzen dizugu. Ba al dauka jaurlaritzak data zehatzik aurreikusita Antxustegi itsasontzia Bilboko Euskalduna zubipera eramateko? Data zehatz bat nahi dugu, hori bakarrik.
Besterik ez, eskerrik asko.